অ্যাশেজ সিরিজের তালিকা
অ্যাশেজ ইংল্যান্ড ও অস্ট্রেলিয়া ক্রিকেট দলের মধ্যকার টেস্ট সিরিজবিশেষ। এ সিরিজ আয়োজনে ভিন্নতার চিত্র চোখে পড়ে। একটি টেস্ট থেকে শুরু করে সাতটি টেস্ট নিয়ে সিরিজ আয়োজন করা হয়েছে। তবে, ১৯৯৮ সাল থেকে ধারাবাহিকভাবে পাঁচটি টেস্ট নিয়ে সিরিজ অনুষ্ঠিত হচ্ছে। বিশ্বের অন্যতম ক্রীড়া ক্রিকেটে প্রবল প্রতিপক্ষ হিসেবে আয়োজন করা হয় ও জনপ্রিয়তা লাভ করেছে এবং এর ইতিহাস ১৮৮২ সাল থেকে অদ্যাবধি বহমান। সচরাচর যুক্তরাজ্য ও অস্ট্রেলিয়ায় প্রতি দুই বছরে আয়োজন করা হয়। অস্ট্রেলিয়া দল বর্তমান অ্যাশেজ ট্রফির ধারকের ভূমিকায় অবতীর্ণ হয়েছে। দলটি পার্থে অনুষ্ঠিত ২০১৭-১৮ সিরিজের তৃতীয় টেস্টের মাধ্যমে নিজেদের হাতে করায়ত্ত্ব করে রেখেছে।
বক্সিং ডে টেস্ট
বক্সিং ডে টেস্ট () ম্যাচ অস্ট্রেলিয়ার ভিক্টোরিয়া প্রদেশের মেলবোর্ন শহরে অনুষ্ঠিত ক্রিকেট টেস্ট ম্যাচ। এতে স্বাগতিক অস্ট্রেলিয়া ক্রিকেট দল ও গ্রীষ্মকালীন সফরে আসা প্রতিপক্ষ জাতীয় ক্রিকেট দল প্রতিদ্বন্দ্বিতা করে। ২৬ ডিসেম্বর তারিখে পালিত বক্সিং ডে উপলক্ষে সাংবার্ষিকভিত্তিতে এ টেস্ট ম্যাচ অনুষ্ঠিত হয়ে থাকে। এ খেলার মাঠ হিসেবে মেলবোর্ন ক্রিকেট গ্রাউন্ডকে (এমসিজি) নির্ধারণ করা হয় যা ১৯৫০ সাল থেকে প্রবর্তিত হয়েছে। প্রতি চার বছর অন্তর বক্সিং ডে টেস্টকে কেন্দ্র করে ইংল্যান্ডের বিপক্ষে অনুষ্ঠিত পাঁচ-ম্যাচের অ্যাশেজ সিরিজের অংশ হিসেবে গণ্য করা হয়।